Редизайн на приложението „Супичка – пътеводител на новака в кухнята“

Супичка е приложение за готварски рецепти за начинаещи и представлява блог, където само собственикът на приложението може да качва своите рецепти и да дава съвети за готвене. Интерфейсът на приложението е опростен и удобен за използване от потребителя, но няма въздействащ дизайн и не създава добро потребителско преживяване.

В началния екран на приложението има само бутони с основните функционалности. Аз смятам, че рецептите трябва да бъдат на преден план, да „грабват“ потребителя от пръв поглед и да присъстват на всеки прозорец. Също така, при избор на дадена категория се показват всички рецепти със заглавие и име на рецептата без никаква допълнителна информация (например: за времето за приготвяне, за порциите и т.н.). За потребителите би било по-добре да се ориентират, ако във всяка категория има популярни рецепти за дадената категория, а всички останали рецепти са показани с кратка информация.

В приложението може да се добави нова категория за рецепти, получени от потребителите. Мисля, че, ако хората качват своите рецепти, това ще ги накара да използват приложението повече. Понеже Супичка е блог, това не трябва да променя основната концепция, затова рецептите, получени от потребителите, е необходимо да не бъдат смесени с рецептите на собственика на приложението, а да се визуализират в отделна категория / меню. В момента не може да се даде отзив на рецептите, трябва да се добави и тази функционалност. Според мен е задължително да се добави таймер - тоест да има бутон във всяка рецепта и, като го натиснем, да се настрои аларма, която ще се включи точно когато трябва да извадим ястието от фурната. Към рецептите трябва да се добавят и видеоклипове.